Stemningen har ganske givet været trykket hos Rigspolitiet og Københavns Vestegns Politi i dag.

Her har de civilt ansatte, som akademikere, kontoransatte, ledere og konsulenter, nemlig været nødt til at sidde på deres kontor og vente på en indkaldelse til et møde om, hvorvidt de skulle fyres eller ej.

Midler rykkes til Bagmandspolitiet

Hos Rigspolitiet var der lagt op til 90 afskedigelser, som skal frigøre 45 millioner kroner til at styrke Statsadvokaten for Økonomisk og International Kriminalitet (SØIK) – også kendt som Bagmandspolitiet:

- 64 civilansatte har i dag fået et varsel om afskedigelse hos Rigspolitiet. I forhold til de udmeldte cirka 90 afskedigelser skal tallet ses i sammenhæng med en række frivillige fratrædelser, lyder det i et skriftligt svar fra Rigspolitiets kommunikationsafdeling, som fortsætter:

- Hvordan fordelingen forholder sig, og hvad det betyder organisatorisk, kan vi ikke komme nærmere ind på - på nuværende tidspunkt, da det ikke er meldt ud internt.

Fagforbund: Fyringsrunde kommer uventet

De civilt ansatte har først fået nys om besparelsesplanerne i løbet af januar.

Omkring 33 af dagens fyringer har ramt et medlem af en akademisk fagforening, fortæller Lars Petersen, der er chefkonsulent i DJØF’s afdeling for Løn og Vilkår.

- De civilt ansatte har været noget overraskede. Det gælder især dem, der sidder med politiefterforskningen, som man egentlig ønsker at styrke, forklarer han.

Lars Petersen vurderer, at det har været svært at gennemføre fyringerne på en mere skånsom måde end tvunget fremmøde og mødeindkaldelse, på grund af afdelingernes størrelse og spredning.

Flere fratrædelser på vej

I dag var den første af en række nedskæringer i Rigspolitiet, der i årets løb skal fjerne yderligere 150 årsværk blandt de civilansatte.

Besparelserne kommer også til at berøre de enkelte politikredse og Politiskolen.